Poliisi otti Helsingin mielenosoituksissa kiinni suomalaisen anarkistin sekä ruotsalaisen uusnatsin ja laittoi heidät keskenään samaan tilaan.

Helsingin poliisi otti mielenosoituksissa kiinni suomalaismiehen anarkistien riveistä ja ruotsalaismiehen Pohjoismaisen Vastarintaliikkeen riveistä.

- Anarkisti ja Vastarintaliikkeen miehet laitettiin poliisimaijan kuljetustilaan. Siellä suomalainen anarkisti on pahoinpidellyt ruotsalaista vastarintaliikkeen miestä, kertoo tutkinnanjohtaja, rikoskomisario Petri Juvonen Helsingin poliisista Iltalehdelle.

Juvonen vahvistaa, että suomalainen anarkistimies on poliisille tuttu jo aiemmista itsenäisyyspäivistä. Poliisi epäilee häntä ruotsalaismiehen pahoinpitelystä.

Myöhemmin Juvonen on vahvistanut STT:lle, että uusnatsimielenosoituksessa tapahtuneesta pahoinpitelystä epäilty mies on sama, joka loukkaantui viime vuonna poliisin paineilma-aseesta.

- Käsitykseni mukaan miehet oli otettu kiinni eri tapahtumista mielenosoitusten yhteydessä. He riehuivat, mutta eivät olleet toisiinsa yhteydessä ennen kiinniottoa. Vasta poliisin auton takatilassa suomalaismies hakkasi Ruotsista tänne tullutta Vastarintaliikkeen edustajaa, Juvonen selvittää.

-Jälkikäteen viisastellen oli virhe laittaa vastakkaisten suuntien edustajat samaan tilaan, Juvonen myöntää.

Hän sanoo, että tapahtumien kulku ennen poliisiautossa tapahtunutta pahoinpitelyä on vielä epäselvä. Poliisi tutkii pahoinpitelyä edelleen.

Poliisin mukaan suomalaismies on tällä hetkellä Pasilan poliisivankilassa.

-Ruotsalaismies on käytetty sairaalan kautta. Hänen vammoistaan ei tällä hetkellä ole tietoa.